Rahandusministeerium Teie 31.01.2024 nr 1.1-10.1/572-1

info@rahandusministeerium.ee Meie 21.02.2024 nr 4/35

**Arvamuse esitamine euro kasutusele võtmise seaduse**

**ja sellega seonduvalt teiste seaduste muutmise seaduse**

**eelnõu kohta**

Lugupeetud Mart Võrklaev!

Eesti Kaubandus-Tööstuskoda (edaspidi: Kaubanduskoda) tänab Rahandusministeeriumit võimaluse eest avaldada arvamust euro kasutusele võtmise seaduse ja sellega seonduvalt teiste seaduste muutmise seaduse eelnõu kohta, millega kehtestatakse 1- ja 2-sendistele euromüntidele kohustuslikud ümardamisreeglid. Oleme eelnõuga tutvunud ning järgenvalt esitame Kaubanduskoja seisukohad.

1. Kaubanduskoda toetab eelnõuga kavandatud muudatust ehk ettepanekut kehtestada 1- ja 2-sendistele euromüntidele ümardamisreeglid, mida kohaldatakse ostu lõppsummale kassas sularahaga maksmisel. Ümardamisreeglite kasutuselevõtt tähendaks seda, et füüsilistes müügikohtades on kaupmehel kohustus ümardada sularahamakse korral ostukorvi maksumus üles- või allapoole lähima viie sendini. Kaubanduskoda toetab ümardamisreeglite loogikat ja ümardamisreeglite kasutuselevõttu, kuna see vähendab ettevõtete koormust, sest kaoks vajadus tagastada kassadest 1- ja 2-sendiseid münte.
2. Eelnõu § 1 punkti 3 kohaselt lisatakse euro kasutusele võtmise seadusesse § 52, millega reguleeritakse kauba lõpphinna ümardamisest teavitamist. Sätte kohaselt tuleb tarbijale avaldada teave kauba või teenuse lõpphinna ümardamise kohta kirjalikult selgelt loetaval ning tarbijale üheselt mõistetaval ja kergesti märgataval viisil. Kaubanduskoja hinnangul on ümardamisreeglite kasutuselevõtu korral oluline ka riigipoolne teavitustöö tarbijatele. Oleme seisukohal, et muudatuse jõustumise järgselt on riigi poolt vajalik aktiivne teavitustöö, et inimesed ja tarbijad ei arvaks, et tegemist on kaupmeeste isetegevusega. Leiame, et kaubandussektor ei tohi jääda peamiseks selgitustöö tegijaks tarbijatele ning riik peab aktiivselt ka ise tegema teavitustööd, et ümardamisreeglid on riigi algatus ning matemaatilised ümardamisreeglid ei ole tarbija petmiseks.

Lugupidamisega

/allkirjastatud digitaalselt/

Mait Palts

Peadirektor

Ireen Tarto ireen.tarto@koda.ee